รัฐบาลไทย-ข่าวทำเนียบรัฐบาล-สธ. เข้มมาตรการป้องกันเหตุวิวาทในโรงพยาบาล ทุกเคสต้องแจ้งความดำเนินคดีถึงที่สุด
วันอังคารที่ 21 กรกฎาคม 2563
สธ. เข้มมาตรการป้องกันเหตุวิวาทในโรงพยาบาล ทุกเคสต้องแจ้งความดําเนินคดีถึงที่สุด
กระทรวงสาธารณสุขย้ําทุกโรงพยาบาลเข้มมาตรการป้องกันเหตุวิวาทเพื่อความปลอดภัยของผู้ป่วยและเจ้าหน้าที่ จัดเวรยาม เพิ่มระบบรักษาความปลอดภัย ติดตั้งกล้องวงจรปิดทุกพื้นที่เสี่ยง แจ้งความดําเนินคดีอาญาจนถึงที่สุดกับผู้ก่อเหตุทุกราย และถูกดําเนินคดีตามกฎหมาย
กระทรวงสาธารณสุขย้ําทุกโรงพยาบาลเข้มมาตรการป้องกันเหตุวิวาทเพื่อความปลอดภัยของผู้ป่วยและเจ้าหน้าที่ จัดเวรยาม เพิ่มระบบรักษาความปลอดภัย ติดตั้งกล้องวงจรปิดทุกพื้นที่เสี่ยง แจ้งความดําเนินคดีอาญาจนถึงที่สุดกับผู้ก่อเหตุทุกราย และถูกดําเนินคดีตามกฎหมายทันทีโดยไม่มีการรอลงอาญา
วันนี้ (21 กรกฎาคม 2563) ที่กระทรวงสาธารณสุข จ.นนทบุรี นายแพทย์สุขุม กาญจนพิมาย ปลัดกระทรวงสาธารณสุข ให้สัมภาษณ์ว่า เมื่อเกิดกรณีทะเลาะวิวาทหรือทําร้ายร่างกายบุคลากรทางการแพทย์ขณะปฏิบัติหน้าที่ภายในโรงพยาบาล นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และ ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข มีความห่วงใยกับเหตุการณ์ที่เกิดขึ้น และเน้นความปลอดภัยเป็นสําคัญ หากมีผู้เข้ามาก่อเหตุทะเลาะวิวาทภายในโรงพยาบาล เกิดความเสียหายกับชีวิตและทรัพย์สิน หรือมีการทําร้ายร่างกาย ล่วงละเมิดบุคลากรขณะปฏิบัติหน้าที่ มีนโยบายให้ดําเนินคดีกับผู้กระทําผิดให้ถึงที่สุด หากผู้บริหารในพื้นที่ละเลย หรืออะลุ่มอล่วย จะดําเนินคดีมาตรา 157 ฐานละเว้นการปฏิบัติหน้าที่ กระทรวงสาธารณสุขได้สั่งการให้สถานพยาบาลทุกแห่ง ดูแลความปลอดภัยของผู้ป่วยและบุคลากรผู้ปฏิบัติหน้าที่ (2P Safety) ทบทวนและเพิ่มมาตรการรักษาความปลอดภัย เพื่อป้องกันเหตุทะเลาะวิวาทในโรงพยาบาลให้เข้มงวดมากยิ่งขึ้น และขอให้ทุกคนช่วยกันการยุติการก่อเหตุความรุนแรงในโรงพยาบาลทุกรูปแบบ
นายแพทย์สุขุมกล่าวต่อว่า ในปี 2562 เกิดเหตุทะเลาะวิวาทและทําร้ายร่างกายในโรงพยาบาลจํานวน 6 ครั้ง ได้แจ้งความดําเนินคดีทุกราย ซึ่งคดีถึงที่สุดแล้วทั้งหมด 3 คดี คือ กรณีที่โรงพยาบาลสะพานน้อยจ.ประจวบคีรีขันธ์ ศาลตัดสินจําคุก 10 เดือน 20 วัน และปรับคนละ 2,000 บาท จํานวน 2 คน อีก 6 คนถูกตัดสินจําคุกคนละ 8 เดือน ปรับคนละ 2,000 บาท ไม่รอการลงโทษ และอยู่ในระหว่างการพิจารณาคดีของศาลอีก 1 คน เนื่องจากให้การปฏิเสธ
กรณีผู้ป่วยทําลายทรัพย์สินของโรงพยาบาลส่งเสริมสุขภาพตําบลสงคราม อ.โนนสูง จ.นครราชสีมา ศาลมีคําพิพากษาผิดตามประมวลกฎหมายอาญาฐานพกพาอาวุธไปในเมือง หมู่บ้าน หรือทางสาธารณะ โดยไม่มีเหตุสมควร ปรับ 1,000 บาท ฐานบุกรุกสํานักงานในความครอบครองของผู้อื่นโดยมีอาวุธ ขู่เข็ญว่าจะใช้กําลังประทุษร้าย จําคุก 6 เดือน ฐานสูบบุหรี่ในเขตปลอดบุหรี่ จําคุก 5 เดือน ปรับ 2,500 บาท ริบของกลาง ไม่รอการลงโทษ
ล่าสุดคือ กรณีวัยรุ่นทะเลาะวิวาทที่ห้องฉุกเฉินโรงพยาบาลอ่างทอง ศาลจังหวัดอ่างทองพิพากษาเมื่อวันที่ 13 ธันวาคม 2562 มีความผิดตามประมวลกฎหมายอาญา ให้ผู้ก่อเหตุที่บริเวณหน้าห้องฉุกเฉินจํานวน 8 คน รับโทษจําคุกคนละ 6 เดือน แต่ผู้ก่อเหตุให้การรับสารภาพ จึงลดโทษให้กึ่งหนึ่ง เหลือจําคุกคนละ 3 เดือน และลงโทษจําคุกผู้ก่อเหตุภายในห้องฉุกเฉินทั้ง 3 คน คนละ 3 ปี ฐานบุกรุกในเวลากลางคืน ทําร้ายร่างกายและทําให้เสียทรัพย์ แต่ผู้ก่อเหตุให้การรับสารภาพ จึงลดโทษให้กึ่งหนึ่ง เหลือจําคุกคนละ 1 ปี 6 เดือน ตามคําพิพากษาศาลจังหวัดอ่างทองเมื่อวันที่ 2 มีนาคม 2563
ทั้งนี้ ข้อมูลย้อนหลัง 9 ปี (2555 -2563) พบว่ามีเหตุการณ์รุนแรงเกิดขึ้นจํานวน 66 ครั้ง แบ่งเป็น ปี 2555 จํานวน 1 ครั้ง, ปี 2556 ไม่มีเหตุ, ปี 2557 จํานวน 1 ครั้ง, ปี 2558 จํานวน 7 ครั้ง, ปี 2559 จํานวน 1 ครั้ง,ปี 2560 จํานวน 10 ครั้ง, ปี 2561 จํานวน 17 ครั้ง, ปี 2562 จํานวน 28 ครั้ง และปี 2563 จํานวน 1 ครั้ง ส่งผลให้มีบุคลากรสาธารณสุข เสียชีวิตรวม 3 ราย บาดเจ็บ 15 ราย ประชาชน เสียชีวิต 9 ราย บาดเจ็บ 58 ราย ทุกคดีถูกดําเนินคดีตามกฎหมายทันทีโดยไม่มีการรอลงอาญา
************************************************* 21 กรกฎาคม 2563